Is Faf die oplossing in die nommer 9-trui?Ruan Pienaar (Foto: Ulster Rugby) Wat gebeur as Faf de Klerk die dag sou seerkry? Aan die ander kant, is De Klerk die antwoord om die Bokke se aanslag by aanstaande jaar se Wêreldbekertoernooi in Japan te lei? Hy was ŉ vars briesie in die eerste twee toetse in Junie teen Engeland, maar sy peil het gaandeweg verswak. De Klerk, wat reeds in 17 toetse gespeel het, se wenpersentasie in ŉ Boktrui is ŉ skrale 35,25%. In die Rugbykampioenskap is dit nog minder: slegs 25%. Ja, die Bokke se geploeter die afgelope paar jaar, kan nie net voor De Klerk se kop gegooi word nie, maar as ŉ mens in ag neem dat die Bokke se voorspelers (ook onder Allister Coetzee) deurentyd hul man gestaan het, wek dit kommer. Gaan kyk maar na die Bokke se wenspanne van 1995, 1997/’98, 2007 en 2009. Joost van der Westhuizen en Fourie du Preez was die argitekte van dié oorwinnings. Hulle het die Bokke op die voorvoet geplaas, hulle het die toutjies getrek. Sedert Rassie Erasmus die mantel oorgeneem het, was De Klerk sy eerste keuse, met Embrose Papier, Ivan van Zyl en Ross Cronje sy adjudante. Soos ŉ hele paar ander posisies in die agterlyn is ŉ gebrek aan ervaring ŉ groot probleem. Die rondvallery tussen Handré Pollard en Elton Jantjies op losskakel maak dit ook nie makliker vir De Klerk nie. Samespel mense, samespel. Boonop is Papier nie eens die Bulls se voorkeurkeuse in die Superreeks nie. Hy is talentvol, maar het in nog net 4 toetse gespeel en Van Zyl in drie. Hoekom word daar nie in die rigting van Cobus Reinach gekyk nie? Hy het, voordat hy in 2017 na Northampton in Engeland verhuis het, in tien toetse gespeel. Hy is net 28 jaar oud, het ŉ suiwer aangee en is vinnig van die merk af. Suid-Afrikaanse rugby betaal ook nou die prys dat hy Ruan Pienaar jare lank soos ŉ stiefkind behandel het. Pienaar het in 88 toetse tussen 2006 en 2015 gespeel, maar is soos ŉ klimtol gebruik, want hy het weens sy veelsydigheid in elke agterlynposisie, van heelagter tot skrumskakel, in toetse gespeel. Ja, soms was dit as ŉ plaasvervanger en uit noodweer, maar sy talente is nooit na behore gebruik nie. Hy is nou 34 en blink weekliks steeds vir Montpellier uit nadat hy jare lank die rots van Ulster was.